**Informatīvais ziņojums**

**“Par nepieciešamo finansējumu pasākuma “E-muita (2.kārta)” īstenošanai”**

**1. Situācijas raksturojums**

Muitas savienība ir viens no Eiropas Savienības (turpmāk – ES) pamatbalstiem un muitas informācijas sistēmu izstrāde un integrēšana kopējās ES sistēmās ir viens no pamatnosacījumiem Latvijai iestājoties ES.

Savienības muitas kodekss [[1]](#footnote-2) (turpmāk – SMK) paredz, ka visa informācijas apmaiņa starp muitas dienestiem un starp uzņēmējiem un muitas dienestiem, kā arī šādas informācijas glabāšana jāveic, izmantojot elektroniskas datu apstrādes metodes, un informācijas un saziņas sistēmām jāpiedāvā vienādas iespējas uzņēmējiem visās dalībvalstīs.

Tādejādi, atbilstoši Darba programmā [[2]](#footnote-3) par SMK paredzēto elektronisko sistēmu izstrādi un ieviešanu, noteiktajiem muitas elektronisko sistēmu ieviešanas termiņiem, Eiropas Komisijai (turpmāk – EK) un ES dalībvalstīm pakāpeniski līdz 2025.gadam jāizstrādā jaunas un jāpilnveido esošās dalībvalstu elektroniskās sistēmas, kas nodrošinās datu apmaiņu starp muitas iestādēm un komersantiem visā ES.

Ministru kabineta 2016.gada 29.novembra sēdē (protokols Nr. 65, 24.§) tika atbalstīta elektroniskās muitas ieviešana atbilstoši SMK noteiktajām prasībām un tam nepieciešamie risinājumi, vienlaikus tika atbalstīts un prioritārā secībā virzīts Valsts ieņēmumu dienesta (turpmāk – VID) projekts “E-muita (1.kārta)” no darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība”.

Laikā no 2017.gada 25.aprīļa līdz 2020.gada 24.aprīlim VID tiek īstenots Eiropas Reģionālās attīstības fonda (turpmāk – ERAF) līdzfinansētais projekts “E-muita (1.kārta)” Nr.2.2.1.1/17/003, ar finansējumu 4 500 000 *euro*. Projekta ietvaros tika īstenota daļa no Savienības muitas kodeksa prasībām (1.tabula), tai skaitā pielāgotas nacionālās sistēmas, izveidotas vairākas sasaistes ar EK centrālajām sistēmām, kā arī papildus tam automatizēti vairāki muitas procesi un izstrādāti jauni e-pakalpojumi.

1.tabula

**Ar elektronisko sistēmu izstrādi un ieviešanu saistītie SMK projekti**

|  |  |  |  |
| --- | --- | --- | --- |
| **Nr.p.k.** | **SMK projekts** | **EK termiņš** | **Izpilde****uz 01.01.2020** |
| 1. | “Reģistrētā eksportētāja sistēma” (REX) | 01.01.2017. | Ieviests |
| 2. | “Saistošā izziņa par tarifu” (SIT), 1.posms | 01.10.2017. | Ieviests |
|  | “Saistošā izziņa par tarifu” (SIT), 2.posms | 01.10.2019. | Ieviests |
| 3. | “Muitas lēmumi” | 02.10.2017. | Ieviests |
| 4. | Uzņēmēja tieša piekļuve Eiropas informācijas sistēmām (Vienota lietotāju pārvaldība un digitālais paraksts) | 02.10.2017. | Ieviests |
| 5 | “Atzītā uzņēmēja (*AEO*) sistēmas jaunināšana”, 1.posms | 01.03.2018. | Ieviests |
|  | “Atzītā uzņēmēja (*AEO*) sistēmas jaunināšana”, 2.posms | 01.10.2019. | Ieviests |
| 6. | “Uzņēmēju reģistrācijas un identifikācijas sistēmas jaunināšana (*EORI 2*)” | 01.03.2018. | Ieviests |
| 7. | “Surveillance 3” | 01.10.2018. | Ieviests |
| 8. | “Savienības statusa apliecinājums” (PoUS) | 01.03.2024 |  |
| 9. | “Jaunās datorizētās tranzīta kontroles sistēmas (*NCTS*) jaunināšana” |  |  |
| 5.fāze | 01.12.2023 |  |
| 6.fāze | 01.06.2025 |  |
| 10. | “Automatizēta eksporta kontroles sistēma” (AES), tai skaitā Valstu eksporta sistēmu atjaunināšana |  |  |
|  | 1.komponents – “Transeiropas AES” | 01.12.2023 |  |
|  | 2.komponents – “Valstu eksporta sistēmu jaunināšana” | 01.12.2023 |  |
| 11. | “Informācijas lapas (INF) īpašajām procedūrām” | 01.06.2020 |  |
| 12. | “Īpašās procedūras” | 01.12.2023 |  |
| 13. | “Ierašanās paziņojums, uzrādīšanas paziņojums un pagaidu uzglabāšana” | 31.12.2022 |  |
| 14. | “Valstu importa sistēmu jaunināšana” | Ne vēlāk kā 31.12.2022. |  |
| 15. | “Importa centralizēta muitošana (CCI)” |  |  |
|  | 1.posms | 01.12.2023 |  |
|  | 2.posms | 01.06.2025 |  |
| 16. | SMK projekts “Galvojumu pārvaldība” (GUM) |  |  |
|  | 1.komponents – “Galvojumu pārvaldība” | 02.06.2025 |  |
|  | 2.komponents – “Valstu galvojumu pārvaldība” | Nosaka dalībvalstis | Ieviests |
| 17. | “Importa kontroles sistēmas jaunināšana” (ICS 2) |  |  |
|  | ICS2 1.laidiens (pastiem + kurjerpastiem pre-load info) | 15.03.2021 |  |
|  | ICS2 2.laidiens (avio pilnais) | 01.03.2023 |  |
|  | ICS2 3.laidiens (jūra, ceļš, dzelzceļš) | 01.03.2024 |  |

Latvijā muitošanas process tiek veikts, atbalstam izmantojot vairākas informācijas sistēmas, kas nodrošina Latvijas un ES normatīvo aktu prasības muitas politikas jomā. VID informācijas sistēmas, kas šobrīd tiek izmantotas muitošanas procesu izpildē ir:

* Elektroniskā muitas datu apstrādes sistēma (EMDAS);
* Centrālā muitas informācijas sistēma (CMIS);
* Integrētā tarifa vadības sistēma (ITVS);
* Integrēto risku informācijas sistēma (IRIS);
* Datu noliktavas sistēma (DNS);
* Elektroniskās deklarēšanas sistēma (EDS);
* Akcīzes preču pārvietošanas un kontroles sistēma (EMCS).

Lai ieviestu atlikušos SMK projektus, VID nepieciešams turpināt uzsākto virzību uz digitālu (bezpapīra) muitas vides ieviešanu, attiecīgi izstrādājot, pilnveidojot un papildinot nacionālo muitas informācijas sistēmu funkcionalitātes (EMDAS, ITVS, CMIS, DNS, IRIS, EMCS).

**2. Informācija par pasākumu izpildes gaitu un problēmas apraksts**

Lai varētu turpināt SMK prasību ieviešanu un iekļautos ES normatīvajos aktos noteiktajos informācijas sistēmu izstrādes un ieviešanas termiņos, ņemot vērā to, ka jāparedz arī pietiekams laiks uzņēmējiem savu informācijas sistēmu pielāgošanai, nepieciešams īstenot “E-muitas” projekta 2.kārtu. Projekta 2.kārtas īstenošanai, pēc provizoriskiem aprēķiniem, nepieciešams finansējums 12 140 387 *euro* apmērā laika posmā no 2020.gada līdz 2025.gadam, t.i., 2020.gadam – 1 566 749 *euro*, 2021.gadam – 2 618 133 *euro*, 2022.gadam – 3 310 459 *euro*, 2023.gadam – 2 183 910 *euro*, 2024.gadam – 1 310 430 *euro* un 2025.gadam – 1 150 706 *euro*.

Informējam, ka vienlaikus ar “E-muita” projektu VID no 2017.gada līdz 2023.gadam īsteno projektu “Nodokļu informācijas pakalpojuma modernizācija” ar kopējo finansējuma apmēru 24 670 022 *euro*, no kura 8 826 000 *euro* ir ERAF līdzfinansēto projektu (Nr.2.2.1.1/16/I/002 “Nodokļu informācijas pakalpojumu modernizācija MAIS kodols” un Nr.2.2.1.1/18/I/002 “Nodokļu informācijas pakalpojumu modernizācija (Maksājumu uzskaites un uzkrājuma princips) ietvaros un 15 844 022 *euro* ir valsts budžeta finansējums.

Saskaņā ar Ministru kabineta 2017.gada 14.septembra ārkārtas sēdē nolemto (protokols Nr.46 3.§ 2.punkts) VID ir piešķirts finansējums prioritārā pasākuma “Nodokļu informācijas pakalpojumu modernizācija (t.sk. ar MAIS izveidošanu un funkcionalitātes nodrošināšanu)” īstenošanai no 2018.gada līdz 2022.gadam, lai nodrošinātu jaunas paaudzes IS izveidošanu – Maksājumu administrēšanas informācijas sistēmu (MAIS), apvienojot trīs esošās IS un uzkrājuma principa ieviešanu. Minētā prioritārā pasākuma ietvaros ir paredzēts MAIS vajadzībām pielāgot arī muitas informācijas sistēmas (piemēram, CMIS, EMDAS). Izvērtējot esošo situāciju, izmaiņas muitas informācijas sistēmās saistībā ar MAIS ir lietderīgi veikt pēc to pielāgošanas SMK prasībām, ko paredzēts veikt 2020.gadā.

Ņemot vērā minēto, VID piedāvā no prioritārā pasākuma “Nodokļu informācijas pakalpojumu modernizācija (t.sk. ar MAIS izveidošanu un funkcionalitātes nodrošināšanu)” 2020.gadam piešķirtā finansējuma 6 000 000 *euro* apmērā novirzīt finansējumu 908 219 *euro* apmērā “E-muitas” 2.kārtas pasākumu izdevumu segšanai. Savukārt 2020.gadā pārdalītais finansējums 908 219 *euro* būs nepieciešams 2021.gadā, lai veiktu izmaiņas muitas informācijas sistēmās saistībā ar MAIS. VID papildus nepieciešamais finansējums 2021.gadam 908 219 *euro* apmērāizmaiņu veikšanai muitas informācijas sistēmās saistībā ar MAIS tiks virzīts izskatīšanai gadskārtējā budžeta sagatavošanas procesā. Situācijā, ja gadskārtējā valsts budžeta sagatavošanas procesā netiek piešķirts papildu finansējums 908 219 *euro*, tad pagarināsies plānotās muitas funkcionalitātes pārnešana uz MAIS, bet netiks apdraudēta likumā “Par nodokļiem un nodevām” noteiktā vienotā konta ieviešana un Ministru kabineta 2018.gada 13.februāra noteikumos Nr.87 “Grāmatvedības uzskaites kārtība budžeta iestādēs” noteiktā uzkrāšanas principa ieviešana, kas stājas spēkā ar 2021.gada 1.janvāri.

VID budžetā katru gadu ir plānots finansējums EMDAS darbināšanai un izmaiņu izstrādei EMDAS saistībā ar grozījumiem normatīvajos aktos. 2020.gadā tas ir plānots 658 530 *euro* apmērā, kuru īstermiņā būtu iespējams novirzīt “E-muitas” 2.kārtas pasākumu izdevumu segšanai. 2021.-2025.gadā ir iespējams novirzīt finansējumu 300 000 *euro* apmērā, jo saistībā ar plānotajiem grozījumiem normatīvajos aktos finansējums būs pieejams mazākā apmērā nekā 2020.gadā.

Ņemot vērā minēto, VID plāno realizēt 2020.gadā plānotos “E-muitas” 2.kārtas pasākumus (ziņojuma 1.pielikums) VID pieejamā finansējuma 1 566 749 *euro* apmērā.

**3. SMK prasību neizpildes sekas un riski**

Ņemot vērā to, ka Latvijas muitas sistēmas ir integrētas kopējā ES sistēmā un ir pamatrīks ar eksportu, importu un tranzītu saistīto formalitāšu elektroniskai apstrādei, kā arī drošības, drošuma un fiskālo risku izvērtēšanai, sistēmu pilnveidošana un attīstība ir būtisks nosacījums Latvijas ārējās tirdzniecības nodrošināšanai. Ja Latvija nespēs nodrošināt muitas sistēmu darbību atbilstoši ES prasībām, tā nespēs turpināt sniegt pakalpojumus vienotajā ES muitas savienībā, kā rezultātā Latvijas uzņēmēji saskarsies ar būtiskiem laika un finanšu zaudējumiem un būs spiesti pārorientēt savu biznesu uz kaimiņvalstīm, radot zaudējumus Latvijas ekonomikai.

Latvijai būs liegta iespēja ievest kravas no trešajām valstīm cauri Latvijas robežai, ja netiks ieviesta jaunā sistēma attiecībā uz drošības pasākumiem (IKS2), jo nenodrošinot drošības riska kontroli, netiek dota atļauja preces ielaist ES. Lai nodrošinātu maksimāli drošu preču kustību pāri ES robežai un izslēgtu terorisma apdraudējumu Eiropas valstu iedzīvotājiem, ES šis pasākums ir izvirzīts kā prioritārs.

Ja līdz 2023.gadam Latvijas muitas sistēmas (eksports, tranzīts) neatbildīs jaunajām prasībām, tās vairs nebūs iespējams savietot ar pārējo ES dalībvalstu sistēmām, kā rezultātā Latvija tiks atslēgta no ES kopējās sistēmas, t.i., nebūs iespējams turpināt elektronisko datu apmaiņu ar ES dalībvalstīm un citām Konvencijas par kopīgo tranzītu Līgumslēdzēju pušu valstīm. Šāda situācija radīs būtiskas problēmas un zaudējumus gan Latvijas uzņēmējiem, gan valstij, jo tiks paralizēta eksporta un tranzīta nozare, t.sk. uzņēmēji, kas darbojas sadarbībā ar partneriem citās ES dalībvalstīs.

Neveicot VID informācijas sistēmu pilnveidošanu, Latvijas uzņēmēji nevarēs izmantot SMK paredzētās priekšrocības un vienkāršojumus, tā rezultātā tiks negatīvi ietekmēta Latvijas uzņēmēju konkurētspēja ES tirgū.

Saskaņā ar Līgumu par Eiropas Savienību, tās normatīvo aktu pārkāpšana un noteikto prasību neizpilde noved pie oficiālās pārkāpuma procedūras ierosināšanas pret valsti no EK vai citu dalībvalstu puses. Ja konstatētais pārkāpums netiek risināts ilgstoši un nav panākta vienošanās par turpmākiem soļiem, tiek uzsākts tiesvedības process, kā rezultātā dalībvalstij var tikt uzlikts par pienākumu samaksāt soda naudu (vienreizējo maksājumu) un/vai kavējuma naudu. Soda naudas un/vai kavējuma naudas apmērs tiek noteikts, ņemot vērā ES normatīvajos aktos noteikto prasību netransponēšanas rezultātā nodarīto praktisko kaitējumu privātām un publiskām interesēm, un tā ilgumu, un var sasniegt vairākus miljonus *euro*. Pieņemot, ka prasības netiek realizētas gada laikā – kavējuma naudas apmērs par vienu gadu sasniegs 1,8 milj. *euro* (1 814 628 *euro*).

**4. Piedāvātais risinājums**

Lai mazinātu iespējamās sekas, Finanšu ministrija (VID) 2020.gadā piedāvā no VID piešķirtajiem finanšu līdzekļiem prioritārā pasākuma “Nodokļu informācijas pakalpojumu modernizācija (t.sk. ar MAIS izveidošanu un funkcionalitātes nodrošināšanu)” īstenošanai un plānotajiem finanšu līdzekļiem EMDAS darbināšanai un izmaiņu izstrādei EMDAS saistībā ar grozījumiem normatīvajos aktos novirzīt 1 566 749 *euro* apmērā pasākuma “E-muita (2.kārta)” izdevumu apmaksai.

Finanšu ministrija (VID) ierosina:

1. Pieņemt zināšanai iesniegto informatīvo ziņojumu.
2. Pieņemt zināšanai, ka nepieciešamais finansējums pasākumam “E-muita (2.kārta)” 2020.gadam 1 566 749 *euro* apmērā un turpmāk ik gadu 300 000 *euro* apmērā tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” ietvaros, tajā skaitā 2020.gadam 908 219 *euro* apmērā prioritārajam pasākumam “Nodokļu informācijas pakalpojumu modernizācija (t.sk. ar MAIS izveidošanu un funkcionalitātes nodrošināšanu)” piešķirto līdzekļu ietvaros.
3. Jautājumu par papildu valsts budžeta līdzekļu piešķiršanu 2021.gadam -2025.gadam 9 073 638 euro apmērā pasākuma “E-muita (2.kārta)” ieviešanai un 2021.gadam 908 219 euro apmērā izmaiņu veikšanai muitas informācijas sistēmās saistībā ar Maksājumu administrēšanas informācijas sistēmu (MAIS) izskatīt Ministru kabinetā turpmāko gadu un vidēja termiņa valsts budžeta likumprojektu sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām.

Finanšu ministrs J.Reirs

Eltermane 67120251

Liene.Eltermane@vid.gov.lv

Tauriņa 67120439

Ieva.Taurina@vid.gov.lv

Uzaite 67120814

Daiga.Uzaite@vid.gov.lv

1. Eiropas Parlamenta un Padomes 2013.gada 9.oktobra Regula (ES) Nr.952/2013, ar ko izveido Savienības Muitas kodeksu. [↑](#footnote-ref-2)
2. Komisijas 2019.gada 13.decembra Īstenošanas lēmums (ES) 2019/2151, ar ko izveido darba programmu par Savienības Muitas kodeksā paredzēto elektronisko sistēmu izstrādi un ieviešanu. [↑](#footnote-ref-3)